Innovasie in die digitale era - Solidariteit GildesSolidariteit Gildes Innovasie in die digitale era - Solidariteit Gildes
Tuis / Kommunikasiepraktisyns Artikel / Innovasie in die digitale era
Dit is reeds meer as 'n jaar sedert die pandemie uitgebreek het. Hoewel heelwat werknemers ná die strengste inperkingstyd na die werkplek teruggekeer het, is daar steeds maatskappye wie se werknemers van die huis af werk. Werk van die huis af beïnvloed egter verskillende spanne op verskillende maniere, maar sommige kenners meen dit het 'n negatiewe impak op innovasie.
Die meeste maatskappye het nie meer 'n hele span wat in dieselfde gang werk nie, wat dit maklik maak om hande in die lug te gooi en te aanvaar dat innovasie nog 'n slagoffer van die pandemie geword het en dat dit nie weer sal floreer totdat ons een of ander vorm van normaliteit bereik nie.
Die pandemie kan egter nie alleenlik die skuld kry vir die verlies aan innovasie nie, want daar is honderde maatskappye wat voortgaan om innoverend te wees en daarin slaag om met belangrike innovasies vorendag te kom met behulp van spanne waarvan die werkers nie net afstandwerk doen nie, maar ook oor die land heen en selfs oor die wêreld heen versprei is.
Waar dit voorheen maklik was om 'n groot groep mense in een vertrek te laat vergader en 'n uurlange dinkskrum te hou, is dit vandag nie so eenvoudig nie. Wanneer spanne op Zoom of oor Microsoft Teams vergader, is daar gewoonlik 'n paar wat laat inskakel en eers met hul internetkonneksie of donker skerms sukkel, wat tot gevolg het dat kosbare tyd verlore gaan en mense hul fokus verloor.
Alhoewel mense vir fisieke interaksie gemaak is, is dit nie onmoontlik om innovasie oor 'n afstand aan te wakker nie. Die ware probleem is die verlies aan fokus waaraan daar aandag gegee moet word omdat dit, eerder as fisiese nabyheid, die dryfkrag vir innovasie is.
Maatskappye wat op soek is na die magiese gevoel wat verkry word wanneer alle werknemers bymekaarkom om nuwe strategieë of taktiek te bespreek, moet egter besef dat dit meer gaan verg as om 'n datum te kry waarop almal beskikbaar is om van heinde en verre bymekaar te kom om werklik 'n sukses van so 'n byeenkoms te maak.
Maatskappye moet eerder probeer om die gereedskap of toerusting wat hulle tot hul beskikking het, ten volle te benut, en om dinge wat mense se aandag en fokus wegneem, uit te skakel. In plaas daarvan om voldagvideokonferensies te hou waar individue vinnig besig raak met ander take agter die skerms, meen kenners dit is beter om korter video-vergaderings te hou waar daar vooraf versoek word dat enige afleidings soos Outlook toegemaak word en dat selfone afgeskakel word sodat werknemers hul volle aandag kan bepaal by dit wat bespreek word.
Indien die doel van die vergadering is om innovasie of innoverende idees aan te moedig en julle 'n groot groep is, verdeel die groep in kleiner dele wat ook op 'n aanlyn platform vergader. Dit maak dit makliker vir almal om aan die gesprek deel te neem en om met idees vorendag te kom.
Mense is geneig om te dink dat dinge wat ons gewoonlik in lewende lywe gedoen het, nie tot ons beskikking is op aanlyn platforms nie. Dit is nie waar nie en daar is baie innoverende programme wat benut kan word om take te vergemaklik sodat elke span daarop kan fokus om innoverend te wees en hul maatskappy of organisasie die toekoms in te skiet.
Apps en ander programme wat werk van die huis af vergemaklik en innovasie aanspoor:
Humu – Betrek elke persoon in jou organisasie ongeag waar hulle werk. Humu maak dit maklik om spanne saam te trek om gemeenskaplike doelwitte te bereik.
Noisli – Hoewel jy in 'n kantoorruimte geen ander keuse het as om ten volle te konsentreer nie, mag dinge dalk anders wees vir sommige werknemers wat vanaf die huis werk. Tydens sulke scenario's skep hierdie app klanke om jou te help fokus, en dit verdoof ook geluide uit sodat jy op jou werk kan konsentreer.
Chimp or Champ – 'n Goeie bestuurder behoort op hoogte te wees van sy spanlede se gemoedstemmings. Chimp or Champ laat bestuurders toe om op 'n eenvoudige manier met hul span in verbinding te tree. Dit is 'n anonieme weeklikse werknemergelukmeter wat elke spanlid se gemoedstemming monitor. Met die app kan jy jou span se welstand verbeter en so beter resultate verkry.
WooBoard – WooBoard is 'n aanlyn platform wat aan werknemers erkenning gee vir hul goeie werk. Jy kan beloningsprogramme skep en werknemers kan hul sukses vier en gesprekke begin deur middel van funksies vir sosiale betrokkenheid.
How innovation can thrive in the age of virtual work – https://www.atlassian.com/blog/teamwork/how-to-innovate-virtual-work?utm_source=ActiveCampaign&utm_medium=email&utm_content=Black+History+%2F+Work-Life+Struggles+%2F+New+Zoom+Features&utm_campaign=210211+Newsletter+313+%7C+Black+History
Don't let remote work be an innovation killer – https://www.techrepublic.com/article/innovation-is-still-possible-while-your-team-is-working-from-home/